Talous- ja sosiaalikomitean lausunto aiheesta "Ehdotus: Neuvoston asetus kalavarojen säilyttämisestä suojelemalla nuoria meren eliöitä teknisin toimenpitein annetun asetuksen (EY) N:o 850/98 muuttamisesta kuudennen kerran"



Virallinen lehti nro C 123 , 25/04/2001 s. 0074 - 0075



Talous- ja sosiaalikomitean lausunto aiheesta "Ehdotus: Neuvoston asetus kalavarojen säilyttämisestä suojelemalla nuoria meren eliöitä teknisin toimenpitein annetun asetuksen (EY) N:o 850/98 muuttamisesta kuudennen kerran" (2001/C 123/18) Neuvosto päätti 26. syyskuuta 2000 Euroopan yhteisön perustamissopimuksen 37 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "maatalous, maaseudun kehittäminen, ympäristö" -jaosto antoi lausuntonsa 20. joulukuuta 2000. Esittelijä oli Eduardo Chagas. Talous- ja sosiaalikomitea päätti 24.-25. tammikuuta 2001 pitämässään 378. täysistunnossa (tammikuun 25. päivän kokouksessa) hyväksyä yksimielisesti seuraavan lausunnon. 1. Johdanto 1.1. Neuvosto hyväksyi asetuksella (EY) N:o 850/98 tekniset toimenpiteet nuorten meren eliöiden suojelemiseksi. 1.2. Käsiteltävänä olevan asetusehdotuksen tavoitteena on selventää ja oikaista tiettyjä edellytyksiä, minkä takia asetusta (EY) N:o 850/98 on muutettava kuudennen kerran. 1.3. Komission ehdottamat toimet koskevat seuraavia seikkoja: a) prosenttiosuuden laskeminen alle 16 millimetrin silmäkoon verkoilla pyydettyjen, aluksessa lajiteltujen tai aluksessa purettujen meren eliöiden elopainosta b) neliösilmäluukun asentaminen hinattaviin verkkoihin, joiden silmät ovat kokoluokassa 70-79 millimetriä, ja lajitteluristikon asentaminen hinattaviin verkkoihin, joiden silmät ovat kokoluokassa 32-54 millimetriä c) haroilla kalastaminen d) isotaskurapujen osien tai vahingoittuneiden isotaskurapujen purkaminen aluksesta e) isotaskurapujen aluekohtaisten vähimmäiskokojen asianmukaisen noudattamisen varmistaminen f) tarvittavien tietojen antaminen toimivaltaisille valvontaviranomaisille makrillin suojelualueella kalastuksesta g) eräiden kalastusmenetelmien käyttökiellon vahvistaminen eräillä alueilla ja tiettyinä ajanjaksoina kummeliturskan suojelemiseksi h) käytettävien kiinteiden pyydysten silmäkoko kalastettaessa useita lajeja Pohjanmerellä ja siihen liittyvillä maantieteellisillä alueilla i) sellaisten verkkojen yhdistelmien käyttö, joiden silmäkoot ovat 16-31 millimetriä ja vähintään 100 millimetriä tai 80-99 millimetriä ja vähintään 100 millimetriä alueilla 1 tai 2, Skagerrakia ja Kattegatia lukuun ottamatta j) langustin, punakampelan, vinohammassimpukan ja piikkimakrillin erään lajin vähimmäiskoot k) langustin koon mittaaminen. 2. Yleistä 2.1. TSK kannattaa ehdotusta sillä ehdolla, että otetaan huomioon seuraavassa esitettävät ehdotukset. 2.2. TSK muistuttaa, että ollakseen toteuttamiskelpoisia ja tehokkaita, teknisten toimenpiteiden tulee mahdollisuuksien mukaan pyrkiä kompromissiin asetettujen tavoitteiden ja kalastustoiminnan välillä. 2.3. Komitea suosittaa lisäksi, että kalavarojen säilyttämiseen tähtäävät tekniset toimenpiteet perustuvat tieteelliseen ja tekniseen kehitykseen sekä vuoropuheluun alan ammattilaisten kanssa. 2.4. Asetuksen 18 artiklan 4 kohtaan ehdotettu uusi muotoilu hankaloittaa kohteena olevan lajin eli isotaskurapujen kalastusta, sillä siinä säädetään, että isotaskurapuja saa pitää aluksella tai purkaa alukselta vain kokonaisina. 2.5. Koska asetuksessa ei määritellä, mitä tarkoitetaan "kokonaisilla isotaskuravuilla", toimenpide on käytännössä toteuttamiskelvoton. Onko taskurapu, jolta puuttuu pieni saksen pala, kokonainen? 2.6. Komitea suhtautuukin varauksin siihen, pystyvätkö alan ammattilaiset soveltamaan ehdotettuja säännöksiä kalastustoimintaa harjoittaessaan. Sama pätee näiden säännösten valvontaan. Tämäntyyppiset ehdotukset eivät edesauta yhteisen kalastuspolitiikan hallintatoimien uskottavuuden lisäämistä alalla toimivien keskuudessa. 2.7. Ongelman taustalla ovat Euroopan unionin erilaiset käytännöt ja kulttuurinen monimuotoisuus, jotka vaikuttavat siihen, että kyseisten tuotteiden markkinoilla ja kulutuksessa on eroja. 2.8. Ongelman ratkaisussa tulee turvautua läheisyysperiaatteeseen eli jättää kunkin jäsenvaltion tehtäväksi löytää ratkaisu paikallisten käytäntöjen ja perinteiden pohjalta. 2.9. TSK tähdentää vielä kerran, että teknisten toimenpiteiden tulee olla yksinkertaisia, soveltamiskelpoisia ja helposti valvottavia, jotta asetetut tavoitteet voidaan saavuttaa ja jotta toimilla on tehoa. 2.9.1. Perusasetukseen tulee tehdä muutoksia vain, jos ne ovat todella perusteltuja, sillä ne vaikeuttavat kalastustoimintaa ja aiheuttavat sekä alalle että kuluttajille lisäkustannuksia. 2.10. Kun asetukseen (EY) N:o 850/98 liitetään ehdotuksessa esitettävät muutokset, selvennykset ja korjaukset, siihen on tehty yli neljäkymmentä muutosta. 2.11. TSK suosittaakin, että seuraavan muutoksen yhteydessä teksti konsolidoitaisiin. 3. Erityistä 3.1. Ehdotuksen 4 kohta tulee poistaa. 3.2. Ehdotuksen 6 kohtaan tulee lisätä liite, jossa luetteloidaan jäsenvaltioiden toimivaltaiset valvontaviranomaiset. 3.3. Liitteessä 1 näyttää olevan virhe. Silmäkooltaan 90-99 millimetrin verkkoja ei käytetä ainoastaan ICES-alueilla VII d ja III a ja Pohjanmerellä, vaan myös ICES-alueella VII e. Bryssel 25. tammikuuta 2001. Talous- ja sosiaalikomitean puheenjohtaja Göke Frerichs